
תקנות ניירות ערך (דוחות כספיים שנתיים), התש"ע-2009

תקנות ניירות ערך (דוחות תקופתיים ומיידיים) (תיקון), התש"ע-2009

תקנות ניירות ערך (פרטי התשקיף וטיוטת התשקיף – מבנה וצורה) (תיקון), התש"ע-2009

תקנות ניירות ערך (עסקה בין חברה לבין בעל שליטה בה) (תיקון), התש"ע-2009

תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009

תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009
היו"ר משה גפני:


אני מתכבד לפתוח את ישיבת ועדת הכספים. על סדר היום תקנות ניירות ערך (דוחות כספיים שנתיים), התש"ע-2009; תקנות ניירות ערך (דוחות תקופתיים ומיידיים) (תיקון), התש"ע-2009; תקנות ניירות ערך (פרטי התשקיף וטיוטת התשקיף – מבנה וצורה) (תיקון), התש"ע-2009; תקנות ניירות ערך (עסקה בין חברה לבין בעל שליטה בה) (תיקון), התש"ע-2009; תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009.

מרב תורג'מן:

ובנוסף גם תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009. אלה התקנות הנוספות שהיו בתוך התקנות וכעת הופרדו לתקנות נפרדות. 

דניאל רימון:


גם במכתבו של השר יש התייחסות לתקנות הללו, רק לא בכותרת. כאן רק מבטלים אותן. בתקנות שצורפו למכתב זה מבוטל בתוך תקנות אחרות, אבל אין כאן שינוי. 

אמנון כהן:


זה לא כל-כך בסדר. 

היו"ר משה גפני:


אני מתנצל בשם הרשות לניירות ערך.

מרב תורג'מן:

זה לא דרך המלך, אבל במקרה הזה אישרנו את הפיצול הזה מכיוון שזה היה חלק מן הנוסח בתקנות שהשר חתם עליהן.

היו"ר משה גפני:


אני מודה לך, גברתי היועצת המשפטית. אם יהיו בעיות עם התקנות האחרונות: תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009 אז לא נאשר אותן, אבל אם לא יהיו בעיות נאשר אותן. 


רשות הדיבור לפרופ' זוהר גושן, יושב-ראש הרשות לניירות ערך. בבקשה תסביר את התקנות. 

זוהר גושן:


תודה רבה, כבוד היושב-ראש. מדובר כאן במהלך שהייתי קורא לו: סדר וניקיון, במובן הבא. בינואר 2008 מדינת ישראל עברה לשיטת דיווח שנקרא IFRS. זאת שיטת דיווח שכ-100 מדינות עברו אליה כבר, שיטת דיווח בין-לאומית. בסיוע של ועדת הכספים, קבענו הוראת מעבר כבר אז, שקבעה שבכל מקום שיש סתירה בין מה שקיים בתקנות ניירות ערך ובין התקינה הבין-לאומית – התקינה הבין-לאומית תגבר. במהלך התקופה הזאת עשינו את כל הצעדים של מעבר על כל קבצי התקנות והתאמתם לתקינה הבין-לאומית, בנוסף לכמה שינויים מכיוון שתוך כדי העבודה השוטפת הגענו למסקנה שצריך להגביר בכמה מקומות את הגילוי. מה שיש לפניכם הוא אוסף התקנות שעושה את הפעולה הזאת.


הנוסח הראשון הונח להערות הציבור כבר בסוף חודש דצמבר 2008 וקיבלנו עליו הערות מן הציבור. קיבלנו סט ראשון של הצעות לתיקונים, שהתייחסנו לרובן ותיקנו. בחודש אוגוסט 2009 זה עלה שוב למליאת הרשות לניירות ערך והתיקונים אושרו, ושוב זה עלה להערות הציבור. מאז קיבלנו הערות נוספות, שגם אותן הבאנו בחשבון. עוד אתמול קיבלנו הערות של פורום ה-CFO's, ואימצנו את ההערות שהם ביקשו, ושל לשכת רואי החשבון, וגם להערות שלהם התייחסנו ואת הנקודות העיקריות תיקנו. מה שבא בפניכם הוא נוסח שכולל כבר את כל ההערות ויש בו גילום של כל התיקונים שהיה צריך לבצע.

חיים אורון:


על מה יש מחלוקת?

זוהר גושן:


נכון להיום, אין מחלוקת עם אף אחד. 

היו"ר משה גפני:


תיכף נשמע. זה כל 5 התקנות? אז מה הוספתם עכשיו?

זוהר גושן:


לא הוספנו שום דבר. זה היה רק שינוי טכני. סט התקנות האחרון הוא שינוי טכני מאחר והופיע קודם לכן בתוך קובץ תקנות אחר וכעת הופרד. את כל התיקונים שהכנסנו אתמול בדיונים עם פורום ה-CFO ועם לשכת רואי החשבון הבאנו לפניכם, אבל אלה תיקונים בתוך התקנות הקיימות. 

דניאל רימון:


אבהיר. זה לא 6 קבצים שכל אחד מהם עניינו אחר. כולם ביחד עושים איזו פעולה של גיהוץ לצורך הפנמה סופית לישראל של התקינה הבין-לאומית. 

היו"ר משה גפני:


אני שואל טכנית, לפני שאנחנו נכנסים לגופו של עניין. אתמול הכנסתם עוד שינויים?

דניאל רימון:


כן. 

היו"ר משה גפני:


היכן הם מופיעים?

דניאל רימון:


אני רוצה לקרוא אותם לפרוטוקול, את המקומות שיש בהם שינוי. יש שלושה שינויים משמעותיים יותר, ועוד כמה שאולי אפילו לא צריך להסביר. 

מרב תורג'מן:

אולי תקראי אותם אחרי שנסביר את התקנות, כדי שנבין את ההקשר של התיקון.

היו"ר משה גפני:


נתחיל הפוך. האם יש מי שמתנגד למה שהציעו אנשי הרשות לניירות ערך?

חיים אורון:


אני רוצה לשאול את פרופ' זוהר גושן, יש חברות שפעלו כבר על-פי התקנות הללו ב-2008. מה זה עושה, בגדול, למאזנים?

זוהר גושן:


פרט לשינויים שהכנסנו, זה לא עושה כלום. בחלק של ה-FRS, בהתאמה לתקינה הבין-לאומית לא הכנסנו שינויים. אבל יש שורה של שינויים שהכנסנו בכמה נושאים, שרק מן הדוחות של 2009 יכניסו שינוי בדיווח הכספי של החברות. 

חיים אורון:


הדיווח הזה לא מעלה קצת את ההון העצמי וגורם לכל מיני דברים בתוך המאזנים בגלל שינוי השיטה?

זוהר גושן:


שינוי השיטה גרר את התוצאות שגרר לגבי שנת 2008. 

חיים אורון:


עכשיו כשיש לכם ראייה לאחור, אני רוצה לדעת – אני מכיר מקרה אחד ואני רוצה לדעת אם זה מקרה פרטי או אולי מאפיין מקרים כלליים. 

זוהר גושן:


תלוי כבר בנסיבות של כל חברה וחברה, אם זה יגדיל או יקטין את ההון שלה. אבל זה שיטה בין-לאומית שלא נגענו בה. 

חיים אורון:


אני לא מתווכח על השיטה. אני פשוט רוצה לדעת אם ברוב המקומות השיטה הזאת מעלה קצת את ההון העצמי של החברות, או מורידה אותו קצת, או לא משפיעה בכלל, או שאחת ככה והשנייה ככה. אני שואל את אנשי המקצוע. 

משה ברקת:


אני מנהל מחלקת תאגידים ברשות ניירות ערך. ברור שאחת ככה והשנייה ככה. כל מקרה לגופו. יש חברות שקנו קרקעות ונדל"ן להשקעה בעבר והרוויחו כאשר השוק היה בגאות ולכן רשמו את עליית הערך בתוך המאזן שלהן, ויש חברות אחרות שקנו את זה בתקופת הגאות ומאז המחירים יורדים אז הן רשמו ירידות ערך. כך שיכולה להיות השפעה כלפי מעלה וכלפי מטה. 

שי חרמש:


ולפני כן בדוחות המאזנים שינוי עליית ערך בנדל"ן לא התבטאה לפי ערך שוק?

משה ברקת:


לא, מכיוון שאז היו עושים - - - 

חיים אורון:


ערכים היסטוריים. 

שי חרמש:


גם בחברות נדל"ן?

משה ברקת:


גם בחברות נדל"ן.

חיים אורון:


דווקא בחברות לא של נדל"ן. יש מרכיב נדל"ן שהיה היסטורי. עכשיו הוא בערכים ופתאום זה הקפיץ את ערך ההון העצמי. 

שי חרמש:


אגב, זה לא פסול.

חיים אורון:


לא אמרתי שזה פסול. רציתי רק להבין, ללמוד משהו הבוקר. עד עכשיו סתם דיברנו. 

שי חרמש:


חבר הכנסת גפני, הדיון הזה התקיים לפני שנה או שנה וחצי, בסמוך לכניסתך לתפקיד, והדילמה היחידה היתה סביב העלויות שקשורות לחברות הציבוריות בכניסה לתהליך, כי זה מחייב שינוי של כל התוכנה. ישבתי באחד מדיוני הוועד המנהל של אחת החברות וראיתי איזה ווג'ראס נדרש מסביב כדי להגיע לזה. האם כולם ישרו כבר קו?

קריאה:


כן. כולם בפנים, גם הקטנים יותר. 

שי חרמש:


אז זה הצליח. 

חיים אורון:


אין אופציה לא להיות בפנים. 

היו"ר משה גפני:


תודה. רשות הדיבור למר אודי לוריא מפורום מנהלי כספים ראשיים. 

אודי לוריא:


כפי שציין מר גושן, העברנו הערות אחרונות אתמול בלילה, מתוכן 8 הערות מהותיות. קיבלנו תשובה שלילית לגבי 3 מהן, הסכמה לגבי 4 מהן, ועוד משהו שייפתר בהבהרה. אנחנו מקבלים את זה ואין לנו התנגדות לאישור התקנות. 

היו"ר משה גפני:


יש הערות נוספות לעניין הזה?

נתי שילה:


אני היועץ המשפטי של איגוד החברות הציבוריות. קיבלנו את החומר שמונח על השולחן בצהרי יום חמישי ולא הספקנו לעבור עליו עד היום כדי להעיר הערות. לכן אין בכוונתנו להעיר, לא להתנגד ולא לתמוך בתקנות הללו. 

היו"ר משה גפני:


מה אתה מציע לי לעשות?

שי חרמש:


ליטול אחריות. 

זוהר גושן:


אני מזכיר שהתקנות הללו נמצאות מאז חודש אוגוסט באתר של הרשות לניירות ערך, כולל ההתרעות שאנחנו נותנים לכל הגורמים הרלוונטיים כדי שנוכל להתייחס להערותיהם. ביום חמישי הם קיבלו רק את הנוסח האחרון. מדובר על ארגון שלא שלח הערות, לא אחרי שטיוטת התקנות הופיעה באתר האינטרנט בינואר ולא אחרי שטיוטת התקנות הופיעה באתר באוגוסט, ועכשיו הם סבורים שהם זקוקים לזמן כדי להתבונן בזה. אני סבור שזה לא ראוי. 

היו"ר משה גפני:


יש הערות נוספות?

חיים אורון:


צריך להסביר את השינויים בנוסח. 

מרב תורג'מן:

צריך לשמוע הסבר כללי על התקנות, הסבר על התיקונים ולקרוא את התיקונים. 

דניאל רימון:


הדבר המרכזי שנעשה כאן הוא בדיוק מה שאמר מר גושן, מעין גיהוץ סופי. זה תיקון במקומות שבהם היתה סתירה לתקינה הבין-לאומית, המרת כללי הצגה שקבועים בדין היום לפי מה שצריך על-פי התקנה הבין-לאומית, התאמת מונחים וכיוצא בזה. 

 
פרט לכך, במקומות מסוימים דרשנו גילוי נוסף. דוגמה לכך היא הדרישה לדווח דוחות סולו. כלומר, אם יש חברת אחזקות, מבקשים נתונים גם על חברת האחזקות שלא ביחד עם הנתונים לגבי החברות המוחזקות על ידה. באשר לרכיב הזה, זה למשל תיקון שהכנסנו בו שינוי אתמול לאור הדיונים עם לשכת רואי החשבון. כאשר נעבור על הנוסח ונקרא לפרוטוקול את המקומות שאנחנו מבקשים לשנות, זה נראה כאילו תיקון גדול אבל הוא ממש לא גדול. יש פשוט אזור שלם של תקנות שעוסקות בגילוי ביחס לדוחות סולו. הבקשה היתה שבמקום שזה יהיה במסגרת הבירורים על הדוחות הכספיים צריך שזה יהיה בדוח נפרד. אני מזכירה לכם שהיינו כאן בוועדה לפני זמן לא רב בדיון על דיווחי פרו פורמה ושם היתה בקשה דומה, וגם היא נענתה ולכן זה הועבר לדוח נפרד. 

שי חרמש:


כלומר, זה דוח נוסף. 

דניאל רימון:


זה דוח נוסף, אבל גם הוא מבוקר על-ידי רואה החשבון. לכן אין לפיצול הזה נפקות משמעותית. אבל ההעתקה מצריכה שזה יהיה מטופל בסט אחר של תקנות. תראו שעמוד וחצי עבר לסט אחר של תקנות. 

מרב תורג'מן:

הייתי מציעה שמלבד ההתאמה לתקינה של ה-IFRS תציגי גם את השינויים בתקנות. 

דניאל רימון:


חלק גדול מן התיקונים כאן באמת מקצועיים מאוד ופרטניים וחשבונאיים. אני סבורה שלא כדאי להיכנס לעומקם. אפשר להציג כמה דוגמאות שניתן להסביר. לדוגמה הטיפול בחברות הכלולות. אם היום חברה כלולה היא חברה שאינה בשליטה, כלומר האחזקה בה בין 20%-50%, אנחנו מבקשים - - - 

שי חרמש:


מאיזו רמה של בעלות צריך לדווח?

דניאל רימון:


אתה שואל מאיזו רמה צריך לצרף דוחות? בחברה כלולה. היום זה מ-20% במקרה שהדוח מספיק מהותי. מבחן המהותיות, כדי לבחון אם המבחן כולל אותך צריך שהאחזקה תהיה בין 20%-50%. אבל המבחן הקובע הוא לא רק האחזקה אלא בודקים אם אתה מהותי, כלומר אם אתה 10% מסך הכנסות התאגיד בדיווח רווח והפסד, או מסך המאזן. 

שי חרמש:


10% מהכנסות התאגיד כולו.

דניאל רימון:


היום זה 10% ואנחנו עוברים ל-20%. במצב הנוכחי אתה הולך לאחזקה, האחזקה היא בין 20%-50%, ואתה שואל כמה מהותית החברה הזאת עבורך. איך אתה בוחן מהותיות? אתה בודק אם זה 10% מן הנתונים בדוחות שלך. אנחנו מבקשים לשנות את זה מ-10% ל-20% אבל לבקש עוד דיווח תמציתי על האזור שבין 10%-20%. אני מזכירה לכם שעשינו מהלך דומה מאוד כאשר הבאנו לכאן את התיקון בדבר צירוף הערכות שווי מהותיות לתאגיד. זה תיקון אחד. 

זוהר גושן:


זאת הקלה בעצם. 

דניאל רימון:


זאת בהחלט הקלה. 

עמי צדיק:


נדרש פחות גילוי. 

אודי לוריא:


פחות צירוף. לא פחות גילוי. 

שי חרמש:


גם זה עבודה. לשכת רואי החשבון תומכת בזה?

דניאל רימון:


כן. 

שי חרמש:


אבל היא מפסידה הכנסה, יהיו פחות דוחות. 

דניאל רימון:


זה פשוט החלפה. החלפנו את הסט של תקנות עריכת דוחות בסט אחר, פשוט מפני שהוחלפו שם כל-כך הרבה סעיפים אז לא היה נוח לעשות את זה בדרך של תיקון. זה לא מכיוון שהוכנס באמת שינוי כל-כך דרמטי.


גילוי לפי תחומי פעילות – היום נדרש גילוי לפי כל מגזר פעילות עסקי, ואם אין מגזרים אז מתארים גם לפי תחומי פעילות. מה שנשקל והיה בטקסט שהונח בפני הוועדה וצורף למכתב, שמעבר לתיאור המגזרי יידרש גם תיאור של קבוצות מוצרים. לאור השיח שהיה אתמול עם ארגון CFO נעתרנו לבקשה ומחלנו על דרישת התיאור של מקבצי המוצרים, מתוך מחשבה שגם הסעיפים האחרים שמצריכים גילוי לפי התיקון הזה מספקים את הגילוי הנדרש. 

היו"ר משה גפני:


למה זה נקרא CFO ולא "פורום מנהלי כספים ראשיים"?

דניאל רימון:


כך הם מכנים את עצמם. זה אותו ארגון. 

היו"ר משה גפני:


כדי שאני לא אבין ...

דניאל רימון:


חלילה. 

שי חרמש:


Chief Financial Officer – זה נשמע מקצוע. 

דניאל רימון:


תיכף נגיע למשהו באנגלית, שאפשרנו להגיש את הדוחות גם בדולר ובאירו, שמתרגמים לשקלים אולם זה מופיע במטבעות אחרים. 


נושאים נוספים שטופלו כאן נוגעים למשל לערבויות. היום צריך לצרף דוחות חברה נערבת אם הערבות בלתי מוגבלת בסכום או שהמימוש שלה עתיד להעמיד בספק את המשך פעילות התאגיד. השינוי שאנחנו מבקשים, אנחנו מבהירים שגם ערבות כזאת שנתנה החברה-בת תחייב צירוף של דוחות החברה הנערבת. 


פרט לכך יש כאן כל מיני הבהרות. למשל לפני כשנה תיקנו בוועדה את תקנה 21 לתקנות דוחות תקופתיים מידיים, שעוסקת בשאלה איך צריך לתת גילוי ביחס לתגמולי נושאי משרה בתאגיד. היתה שם תוספת שקבעה מה צריך לגלות בתוך הטבלה ומה צריך מחוץ לטבלה. הבהרנו שרק מה שלפי החשבונאות חב בדיווח יהיה בטבלה, ומה שמחוץ לו יהיה מחוץ לו. 


גילוי תז"מ (תזרים מזומנים) – זה מחזיקי אגרות חוב, תיקון שאף הוא נידון בוועדה בשנה האחרונה. היתה נדרשת הבהרה שכאשר אגרות החוב כבר לא נמצאות בציבור אז לא צריך לתת לגביהן גילוי. גם את זה הסדרנו בתקנות הללו. 


כאשר הבאנו לכאן את תיקון הפרו פורמה, כלומר: ספר לי איך היו נראים הדוחות שלך אילו היה קורה אותו אירוע מהותי שהדוחות מגלים שעתיד להתרחש, אשר הובא אף הוא לאישור הוועדה בשנה האחרונה, במסגרת אותו תיקון נשכח תיקון נדרש גם בתקנות עסקה עם בעל שליטה בהצעה פרטית, כי במקרים שהעסקאות הללו כרוכות בהעברת פעילות או ניירות ערך צריך לצרף את הדוח, אז צריך היה להסדיר גם את הגזרה הזאת. 


יש דברים נוספים, שהם אולי קצת זוטות דברים ואולי הם חשובים. 

היו"ר משה גפני:


בסדר. תודה. אני יכול להתקדם?

מרב תורג'מן:

כן. רק תבהירו את עניין התחילה.  

דניאל רימון:


דיברתי על שני תיקונים שהוכנסו לאור השיחות שקיימנו אתמול וגם הבוקר. מכיוון שבסעיף התחילה נכתב כאן שהתחילה בתוך 30 ימים מיום הפרסום, רצינו להבהיר שהתקנות הללו מתייחסות אל הדוחות הכספיים של שנת 2009 והבהרנו את זה בששת קבצי התקנות. 

עמי צדיק:


ההוראות הללו חלות גם על חברות אגרות חוב שלא הנפיקו מניות?

דניאל רימון:


כן, בוודאי. 

היו"ר משה גפני:


תודה רבה. רבותי חברי הכנסת, אני רוצה קודם כל להתנצל. היינו אמורים להיות היום בסיור ברשות לניירות ערך אך דחינו את הסיור בשל העומס שמוטל על הוועדה. אני מתנצל בפני אנשי הרשות ובפניך, אדוני יושב-ראש הרשות, פרופ' זוהר גושן. נשתדל לקיים את הסיור בהקדם. 

זוהר גושן:


אנחנו נמתין בסבלנות. 

היו"ר משה גפני:


אבל כפיצוי החלטנו שעל אף שהתקנות הללו הגיעו ב-1 בדצמבר, לפני 6 ימים, נביא אותן מיד לאישור. זה מעיד גם על כך שהוועדה ברוב המקרים – אני לא יכול להגיד שבכל המקרים כי בכל אופן אנחנו צריכים להשאיר לנו איזה פתח מילוט – סומכת על הרשות לניירות ערך. 


אני מבקש להביא להצבעה את התקנות.

מרב תורג'מן:

לפני כן צריך לקרוא את התיקונים שהוכנסו בנוסח התקנות. מן הראוי שיהיה מונח נוסח מעודכן בפני הוועדה, אבל מכיוון שלא מונח נוסח עם התיקונים עליה לקרוא את התיקונים. 

דניאל רימון:


תקנות ניירות ערך (דוחות כספיים שנתיים), התש"ע-2009:


בעמוד 5, בתקנה 5(ג)(3), המילה הראשונה תרד.


בתקנה 6, המילה הראשונה תרד. 


תקנה 8 – דוחות השוואתיים – כולה נמחקת.


יש תיקונים במספרי סעיפים, שאינם נדרשים בהקראה.


תקנה 19 – התחייבויות תלויות – תקנת משנה (א) בה בטלה. 


בעמוד 10, בתקנה 20 – ערבויות – בפסקה (ו)(3), בהגדרה "לעניין זה התאמה", יירדו המילים מ"התאמה" ועד "העצמי" ויבואו בסופה של הפסקה.


בעמוד 11, בתקנת משנה 23(א), המילים "או בעקיפין" יירדו. 


בתקנת משנה 23(ג) – זה פשוט תיקוני הפניות סעיפים. אני לא קוראת את התיקונים הללו. אני קוראת רק את התיקונים המהותיים. 


בעמוד 21, בסעיף 45 – תחילה – ייאמר: "תחילתן של תקנות אלה החל בדוחות הכספיים הערוכים ליום י"ד בטבת התש"ע (31 בדצמבר 2009)". 


פרט לכך צריך לראות את התוספות. התוספת השנייה בטלה כולה. אני רוצה להבהיר, זה נראה המון טקסט אבל הוא פשוט עובר לסט אחר של תקנות בגלל הוצאת הדוח ממסגרת הדוחות הכספיים והביאורים. 


תקנות ניירות ערך (דוחות תקופתיים ומיידיים) (תיקון), התש"ע-2009:


בתקנה 1, פסקה (11) – "בהגדרה 'דיווח כספי', במקום 'תקנה 23' יבוא 'תקנה 24' " – בטלה.


בתקנה 7 לתיקון – הוספת תקנה 9ג – שלא מופיעה נוסח שלפניכם, נאמר: 

 "אחרי תקנה 9ב לתקנות העיקריות יבוא: 

"9ג.
דוח כספי נפרד של התאגיד

יובאו בדוח התקופתי, בצירוף חוות דעת רואה החשבון המבקר, נתונים כספיים מתוך הדוחות הכספיים המאוחדים של התאגיד, המיוחסים לתאגיד עצמו כחברה אם, וכל מידע מהותי החשוב למשקיע סביר לצורך הבנת המצב הכספי, תוצאות הפעילות ותזרימי המזומנים של התאגיד, או העשוי להשפיע על קבלת החלטות כלכליות בקשר עם התאגיד, כמפורט בתוספת העשירית"." 


אני מביאה לידיעת הוועדה שהיא מכונה תקנה 9ג כי תקנה 9ב אושרה בשבוע שעבר.


בעמוד 34, בתקנה 26 בנוסח שבידי, שלא מופיעה בנוסח שלפניכם, הוספה תקנה 38ד, שהיא המקבילה של הקודמת, רק בדוחות הרבעוניים.

"אחרי תקנה 38ג לתקנות העיקריות יבוא:

"38ד.
דוח כספי ביניים נפרד של התאגיד

יובאו בדוח הביניים, בצירוף סקירת רואה החשבון המבקר, נתונים כספיים מתוך הדוחות המאוחדים של התאגיד לתקופת הביניים, כאמור בתקנה 9ג, בשינויים המחויבים"." 


גם זה עוקב לתיקון של תקנה אחרת שאושרה בשבוע שעבר. 


בעמוד 35 בנוסח שבידי, פסקה (6) בטלה.


לאחר הדיון נעביר אליכם כמובן את הנוסח המעודכן. 


בעמוד 41 בנוסח שבידי –  הוספת התוספת העשירית:

"אחרי התוספת התשיעית לתקנות העיקריות יבוא:" ...


אני לא קוראת את התוספת כי זה בעצם במהות אותו דבר שהיה בתקנות האחרות. 


סעיף התחילה הוא בדיוק אותו דבר בכל התקנות.  


תקנות ניירות ערך (פרטי התשקיף וטיוטת התשקיף – מבנה וצורה), התש"ע-2009:


לדעתי אין כאן כל תיקונים, פרט לתקנה 15 – תיקון התוספת הראשונה – שבה תימחק פסקה (5), שקובעת: "בסעיף 11(ב), הסיפה החל במילים 'על אף האמור בסעיף זה' – תימחק". 

היו"ר משה גפני:


שאלתי אם זה הוראה או שזה על דעת עצמך שאת מרחמת עלינו ...

דניאל רימון:


זה הוראה מלמעלה, ומצד שמאל שלי בעיקר ...


בעמוד 54, סעיף תחילה זהה לסעיף התחילה ביתר קבצי התקנות. 


תקנות ניירות ערך (עסקה בין חברה לבין בעל שליטה בה) (תיקון), התש"ע-2009:


יש שינוי רק בסעיף התחילה, בהתאם לסעיף התחילה ביתר קבצי התקנות. 


תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009:


כנ"ל, יש שינוי רק בסעיף התחילה. 


תקנות ניירות ערך (הצגת פעולות בין תאגיד לבין בעל שליטה בו בדוחות כספיים) (תיקון), התש"ע-2009:


גם כאן אותו דבר, יש שינוי רק בסעיף התחילה. 


אני מבקשת, ברשות הוועדה, מכיוון שהתיקונים הוכנסו בבהילות רבה בשחרית יום זה, ככל שנמצא תקלות קטנטנות שאינן פוגעות במהויות שהצגנו בפני הוועדה שנוכל להעביר את התיקונים ליועצת המשפטית. 

מרב תורג'מן:

רק תיקונים טכניים של נוסח. 

שי חרמש:


אם זה מספיק חשוב כדי שתכנסו אותנו אז נגיע לישיבה גם בלילה. 

היו"ר משה גפני:


אני מודה לך. 


ניגש להצבעות. תקנות ניירות ערך (דוחות כספיים שנתיים), התש"ע-2009, עם התיקונים שהוקראו על-ידי היועצת המשפטית של הרשות לניירות ערך והיועצת המשפטית של הוועדה. מי בעד אישור התקנות? ירים את ידו. מי נגד? מי נמנע?

הצבעה

בעד תקנות ניירות ערך (דוחות כספיים שנתיים), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:


4 בעד, אין מתנגדים ואין נמנעים. תקנות ניירות ערך (דוחות כספיים שנתיים), התש"ע-2009, נתקבלו. 


תקנות ניירות ערך (דוחות תקופתיים ומיידיים) (תיקון), התש"ע-2009 – בכל קבצי התקנות היו שינויים. מי בעד אישור התקנות? ירים את ידו. מי נגד? מי נמנע?

הצבעה

בעד תקנות ניירות ערך (דוחות תקופתיים ומיידיים) (תיקון), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:

 
4 בעד, אין מתנגדים ואין נמנעים. תקנות ניירות ערך (דוחות תקופתיים ומיידיים) (תיקון), התש"ע-2009, נתקבלו. 


תקנות ניירות ערך (פרטי התשקיף וטיוטת התשקיף – מבנה וצורה) (תיקון), התש"ע-2009. מי בעד אישור התקנות? ירים את ידו. מי נגד? מי נמנע?

הצבעה

בעד תקנות ניירות ערך (פרטי התשקיף וטיוטת התשקיף–מבנה וצורה) (תיקון), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:


4 בעד, אין מתנגדים ואין נמנעים. תקנות ניירות ערך (פרטי התשקיף וטיוטת התשקיף – מבנה וצורה) (תיקון), התש"ע-2009, נתקבלו. 

 
תקנות ניירות ערך (עסקה בין חברה לבין בעל שליטה בה) (תיקון), התש"ע-2009. מי בעד אישור התקנות? ירים את ידו. מי נגד? מי נמנע?

הצבעה

בעד תקנות ניירות ערך (עסקה בין חברה לבין בעל שליטה בה) (תיקון), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:


4 בעד, אין מתנגדים ואין נמנעים. תקנות ניירות ערך (עסקה בין חברה לבין בעל שליטה בה) (תיקון), התש"ע-2009, נתקבלו.

 
תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009. מי בעד? ירים את ידו. מי נגד? מי נמנע?

הצבעה

בעד תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:


4 בעד, אין מתנגדים ואין נמנעים. תקנות ניירות ערך (הצעה פרטית של ניירות ערך בחברה רשומה) (תיקון), התש"ע-2009, נתקבלו. 

 
תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009. מי בעד אישור התקנות? מי נגד? מי נמנע?

הצבעה

בעד תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009 – 4

נגד – אין

נמנעים – אין

התקנות נתקבלו.

היו"ר משה גפני:


4 בעד, אין מתנגדים ואין נמנעים. תקנות ניירות ערך (הצגת פעולות בין תאגיד לבין בעל שליטה בו בדוחות כספיים), (תיקון), התש"ע-2009, נתקבלו. 


אני מודה לכם. תודה רבה לכל המשתתפים. הישיבה נעולה. 

